היום (ד') יוסיף להיות חמים מהרגיל לעונה ויבש, בעיקר בהרים ובפנים הארץ. בצפון הארץ ינשבו רוחות מזרחיות חזקות שיחלשו בהדרגה. בצהריים יחדור אוויר קריר יותר ולח למישור החוף ובהמשך לשאר אזורי הארץ. בלילה יירד גשם מקומי בצפון הארץ ולאורך מישור החוף. בדרום הארץ ומזרחה יתכן טפטוף עד גשם קל.
בים התיכון תנשב רוח דרום-מזרחית עד דרום-מערבית במהירות של 15 עד 30 קמ"ש. בבוקר תנשב רוח מזרחית בחופי הצפון במהירות של עד 60 קמ"ש. גובה הגלים בים ינוע בין 40 ל-80 סנטימטרים. אחר הצהריים ינוע גובה הגלים בים בין 60 ל-120 סנטימטרים.
מחברת "מטאו טק" נמסר כי אפיק מעל מזרח הים התיכון גורם למזג אוויר בלתי יציב באזורנו. הטמפרטורות החזויות להיום והלילה: קריית שמונה 9-18, קצרין 6-18, צפת 7-15, טבריה 9-19, נצרת 10-18, חיפה 10-17, תל אביב 10-21, ירושלים 6-17, אשקלון 10-22, עין גדי 14-24, באר שבע 8-21, ערד 10-19, מצפה רמון 6-18 ואילת 13-26.
מחר (יום ה') יהיה מעונן חלקית, תחול ירידה ניכרת בטמפרטורות ועליה בלחות. בבוקר ייתכן גשם מקומי בצפון הארץ ובמרכזה.
ביום שישי יהיה נאה ותחול עלייה קלה בטמפרטורות.
בשבת יהיה מעונן חלקית וייתכן טפטוף. לקראת הלילה יחל לרדת גשם בצפון הארץ ובמרכזה.
נחום מליק, חזאי "מטאו טק" עדכן אמש כי בשבוע הבא צפוי מזג אוויר חורפי מיום ראשון עד שלישי. מדובר בתחזית ארוכת טווח למערכת שעשויה לכלול גשמים מהצפון ועד הנגב, ירידה חדה בטמפרטורות ושלג בחרמון.